
 राजा पेटुचंदान कानार उशें धरून दामलें. राती बटर चिकन खाल्ल्यान पोटांत वळटाले. तितूंत अानी हो भिरांकूळ आवाज.



 ''अश्या वेळार राजवाड्यातली कामां करून घेवपाची उमेद आसा गो तुका?'' तो राणी सुरूचीचेर कुरकूरलो. पूण ती पलंगाचेर सुशेगाद घोरेत न्हिदिल्ली आनी राजवाड्यांतल्या फुडल्या सुवाळ्यांची सपनां रंगयताली.



 टाॅक-टाॅक... टाॅक-टाॅक



 "हें कितें चल्लां? हांव राजा आनी हांव ह्या टाॅक टाॅक आवाजाक परवानगी दिना." पेटूचंदान म्हळें.



 तो पलंगावयल्यान उठलो आनी आपल्या गोल पोटा भोवतणचो अंगरखो सारको करीत तांणे दार उगडलें. पहारेकरी आबूज जावन हेवटेन तेवटेन पळयताले.






 "कसलो बोवाळ चल्ला हो?" राजान रागान आपल्या अंगरक्षकांक विचारलें.






 "काय खबर ना महाराज." अंगरक्षकांनी भियेत भियेत राजाक सांगलें. "आवज करपी मनशाक आमी सोेदतात पूण तो आजून गावंक ना."






 "आवट्यांनो," राजा धेंगसलो. "तुमी जर पांच मिनटां भितर कितें चल्लां तें सोदून काडलें ना जाल्यार तुमचें कांय खरें ना." राजा आड्डलो.






 टाॅक-टाॅक...टाॅक-टाॅक!



 रक्षकांनी रोखडोच सैन्याचो मुखेली रणवीर सिंगाक आफयलो. तो स फूट लांब, तीन फूट रूंद आशिल्लो आनी ताच्यो मुदयाळ्यो मिश्यो पळोवन सगल्यांक भंय दिसतालो.



 "सायब हो टाॅक-टाॅक आवाज कसलो हें सोदून काडपाक उपकार करून आमकां मदत करात नाजाल्यार आमच्यो नोक-यो वयतल्यो." रक्षकांनी विनवणी केली.






 "पिशे खंयचें!"रणवीर सिंग फुतफुतलो.ताणें सैन्याची तुकडी एकठांय केली.






 टाॅक-टाॅक......टाॅक-टाॅक






 "तयार जवानांनो? चलात आत्ताच्या आत्ता त्या घुसप्याक सोदून काडात!" ताणें आदेश दिलो. जवानांनी शिस्तीन राजवाड्या भोंवतणी सोदलें.



 सैनिकांनी दर एका जनेलांतल्यान पळयले आनी ल्हान भुरग्यांक लेगीत भियेवन उडयले. राजवाड्यांतले सगले पेटारे तांणी उगडून पळयले आनी सगल्या वण्टींचेर टक टक करून खात्री करून घेतली. हें करतना इतलो आवाज येतालो की राजवाड्यांतलो कोणूच त्या राती न्हिदूंक पावलो ना.



 टाॅक-टाॅक-टाॅक-टाॅक!



 दुस-या दिसा राजा चड न्हिदिल्ल्यान दरबारांत येवपाक ताका उशीर जालो. राजामुखार पयलीच कागाळ आसलेली ती म्हळ्यार एकाच गायेचेर दोग जाण आपलो मालकी हक्क सांगताले.






 "ती गाय म्हजी." पयलो मनीस.






 "ना, गेली दोन वर्सां हांव तिचें दूध काडटा." दुसरो मनीस.



 "खरेंच? फाटल्या तीन वर्सां सावन तिच्या दुधापसून तयार केल्ली मिठाय हांव देवीक अर्पण करीत आसा." पयलो मनीस.






 "म्हाजी तकली दुखता." राजान ताचो प्रधान चिंतामणीक म्हटलें.



 "काल राती बटर चिकन खाल्लेलें तें आजून म्हज्या पोटांत वळटा. हें पळय त्या गायचे दोन कुडके कर आनी दोगांकूय अर्दो अर्दो वांटो दी. म्हाका आनीक तांची कागाळ आयकून इत्सा ना."






 "महाराज, ती गाय." चिंतामणीन हळूच राजाच्या कानांत सांगलें. "गायचे दोन भाग करप हें काय बरोबर न्हय." राजान कित्याय कितें आज्ञा दिवपाक जायना हाची जतनाय घेवप हेंवूय चिंतामणीचें एक काम आसलेलें.






 भूक लागली वा मातशें बरें दिसना जालें की राजा अशें पिशाभशेन कितेंय करतालो. आनी राजाचे हे वागणुकेक लागुनूच चिंतामणीक टक्कल पडिल्लें.



 "अर्थात," राजान कपलाचेर हात मारलो. "पूण म्हाका सांग रातची सारकी न्हीद जावंक ना जाल्यार न्यायी आनी हुशार राजा कसो म्हूण काम करतलो?" राजा पेटुचंदान चिंतामणीक टाॅक टाॅक आवाजा विशीं सांगलें. "म्हाज्या लागीं हें काम करपा खातीर एकदम योग्य असो नी आसा महाराज." प्रधानान राजाक सांगलें.



 ते राती सगळीं न्हिदतकीत ताणें पशुपतीक राजवाड्यांत हाडलो. तो सोनापूरच्या प्राणी संग्रहालयाचो मुखेली आशिल्लो.






 टाॅक-टाॅक-टाॅक-टाॅक!






 पशुपतीन जेन्ना हो आवाज आयकलो, तेन्ना तो धांवत घरा गेलो आनी ताणें वाडगो भर किडे हाडले. मागीर जंयसून आवाज येतालो त्या वणटीक तांणे राजवाड्यांतल्या मेस्ता कडल्यान एक बुराक काडून घेतलो. त्या बुरकालागीं ताणें तो किडे आसलेलो वाडगो थेयलो. मागीर सगले जाण फाटल्यान येवन पळयत रावले.



 कांय खिणांत लांब हळडुवी चोंच आशिल्लो एक ल्हानसो तांबडो तपकिरी पक्षी बुरकांतल्यान भायर आयलो आनी ताणें वाडग्यांत उडी घातली.









 खट्ट! त्याच खिणाक तो पक्षी पिंज-यांत बंदिस्त जालो.






 हें पळोवन राजा चक्रावन गेलो. इतल्या ल्हान पक्षाचो इतलो व्हड त्रासदायक आवाज!






 "सगल्यांक देव बरें करू. तुमी राज्याखातीर खूब व्हड काम केलां."






 दुस-या दिसा सकाळी राजा दरबारांत बेगीन आयलो. ताचें मुखामळूय फुलिल्लें. प्राणी संग्रहालयाचो मुखेली, पशुपती ताच्या मुखार उबो आशिल्लो.






 "महाराज, हांव हो पक्षी आमच्या संग्रहालयांत दवरपक शकना."






 "कित्याक रे?कितें जालें?" राजान विचारलें.






 "ताच्या टाॅक-टाॅक आवाजान सगल्या जनावरांक काल जागे थेयले. आता ते सगले न्हिदल्यात. त्या खातीर जनावरां पळोवंक आयिल्ली ल्हान भुरगीं रागार जाल्यात महाराज!"






 "हं" तो पक्षी मारून शाकुती तयार केल्यार कशी लागतली असो विचार राजाच्या मनांत घोळटालो.






 "नाका महाराज, तुमी ह्या पक्षाक मारपाक शकना." चिंतामणीन ठामपणान सांगलें. राजाच्या मनांतले विचार तो नेमके वळखतालो.






 हो पक्षी खूब दुर्मीळ आसा आनी ताका तुमी शुभ शकुनी पक्षीच मानपाक जाय.



 "मागीर आमी कितें करपाक जाय अशें तुका दिसता?" राजान विचारलें. "जर जनावरां ताचो आवाज सहन करपाक शकना तर म्हजी प्रजा तो कसो सहन करतली, सांग पळोवया! आनी आमचें राज्य न्हीद नाशिल्ल्या लोकांचें आसपाक शकना."






 राजाचो दुसरो एक मंत्री शूरपणान फुडें आयलो.  "महाराज, हांव ह्या पक्षाक व्हरता. म्हज्या घरा आताच जल्मल्लो म्हजो ल्हान भुरगो आसा. ताच्या रडपांत आमी सगळेच वाजेल्याच आनी रातभर जागेच आसतात."






 "नाका नाका दुसरी बरी जागा सोदपक जाय." चिंतामणीन म्हटलें.



 "आह!" तो खोशयेन उद्गारलो. "ह्या टाॅक टाॅक पक्षाखातीर आमी अशी जागा सोदपाक जाय जंय कोणूच रातचे न्हिदना. म्हजेकडेन एक बरी युक्त आसा महाराज."



 टाॅक टाॅक पक्षी राजवाड्यापासून आनी सोनापूर गावापासून पयस शिमेवयल्या सैनिकां बरोबर गेलो तो असो. दर रातीक तो सैनिकांक जागो थेयतालो. ताणें ताचें हें काम इतलें चोख केलें की तो त्या राज्याचो राज्यपक्षी जालो. सोनापूर सदांच दक्ष आसपी सैनिकांची नदर चुकोवन हल्लो करपी राजाच्या शत्रूंक केन्नाच शक्य जालें ना. ह्या राज्याचे नांव सोनापूरच्या जाग्यार जागपूर थेवपाक जाय अशें ते वाजेवन म्हणपाक लागले.

 टाॅक-टाॅक (Konkani)



 सोनापूरचो राजा जाका खावपाची खूब आवड आशिल्ली पूण अजापीत अश्या आवाजाक लागून तो न्हिदूंक शक नाशिल्लो. कितें आसूंक शकता तें?



 This is a Level 3 book for children who are ready to read on their own.

